Viron läpi Latviaan suuntautuva alkoholiralli on mannaa suomalaisille alkoholintuottajille, jotka takovat rahaa raja-alueen halpakaupoissa.

Viina- ja olutralli Latviaan käy kovilla kierroksilla, ja kierrokset kasvavat heinäkuussa, kun Viro nostaa alkoholiveroaan rajusti.

Oluen vero nousee peräti 70 prosenttia ja lonkeroiden ja siiderin vero 45 prosenttia.

Viron valtiovarainministeriön laskelmien mukaan Virossa myyty puolen litran olutpullo tai -tölkki kallistuu veronkorotuksen takia heinäkuussa noin 20 senttiä. Siideritölkki kallistuu noin 15 senttiä.

Hintaero Viron ja Latvian välillä revähtää heinäkuussa entisestään. Latviasta saa olutsalkun jo nyt monta euroa halvemmalla kuin Virosta, ja ero kasvaa heinäkuussa parilla eurolla, mikäli Viron kauppiaat siirtävät korotuksen suoraan myyntihintoihin.

Myös väkevissä on ero Viron hintoihin kymmeniä prosentteja. Suomalaisille tuttu SuperAlko-varastomyymälä myy Tallinnassa litran pullon Finlandia-vodkaa 20 eurolla, kun Latvian Valkan SuperAlkossa hinta on 18 euroa.

Suomalainen viinaralli

Latvian " alkoholiparatiisissa " eli Viron ja Latvian rajalla sijaitsevassa Valkan kaupungissa piipahtaminen osoittaa, että Latvian viinaralli onkin yllättäen varsin suomalainen viinaralli.

Asiakkaista suuri osa on Suomesta, ja myytävistä tuotteistakin yllättävän suuri osa on suomalaista alkuperää. Ostoskärryihin sujahtaa ja pakettiauton uumeniin katoaa Valkassa nimenomaan suomalaisia tuotteita.

Valkan tunnetuin alkoholikauppa, entisellä raja-asemalla sijaitseva Alko1000 markkinoi vahvasti juuri suomalaisia juomia. Sisäänheittotuotteena Alko1000 käyttää virolaista A. Le Coq -olutta, jota valmistaa samanniminen panimo. Se kuuluu suomalaiseen Olvi-konserniin.

24 purkin salkun 5,2-prosenttista A. Le Coq Premium Export -olutta saa Valkasta yhdeksällä eurolla. Tallinnassa saman salkun saa esimerkiksi Selver-ruokamarketeista hintaan 15,70 euroa.

Tallink-varustamon hinta A. Le Coq -salkulle on pre order -ennakkotilausjärjestelmässä 11,90 euroa. Tallink saa myydä olutta ilman täyttä panttimaksua.

Alko1000:n valikoimassa ovat vahvasti esillä myös Lapin Kulta, Karjala, Karhu, Koff, Olvi Juhlaolut ja muut tutut ja turvalliset suomalaisoluet.

Alko1000-myymälän johtaja Meelis Reiljan kertoo, että on luontevaa myydä Valkassa suomalaisia tuotteita, sillä suomalaisasiakkaiden osuus on suuri, ja näin kesäaikaan se on kasvussa.

- Joinakin kesäpäivinä ehkä jopa kolmasosa asiakkaistamme on suomalaisia. On täysin perusteltua puhua suomalaisesta alkoholirallista Latviaan, Reiljan hykertelee.

- Iklan myymälässämme Via Balticalla, lähellä Pärnua, sen sijaan jopa kaksi kolmasosaa asiakkaistamme on jo Suomesta. Suomalaiset ovat ottaneet elleivät peräti vallanneet myymälän itselleen.

Valkan puodin pihaan parkkeeratuista autoista voi päätellä, ettei Reiljan puhu pehmeitä. Autoista noin kolmannes tai neljännes näyttää olevan Suomen rekisterissä.

Cesun takana Olvi

Valkan myymälöissä on näkyvästi esillä myös paikallinen Cesu-olut. Cesua valmistaa samanniminen panimo. Se on Latvian suurimpia oluentuottajia. Vuodesta 1999 lähtien Cesu-panimo on kuulunut suomalaiselle Olville.

Alko1000-myymälän kaikkein halvin puolen litran oluttölkki on nimenomaan Cesua. Puolen litran törpön 4,2-prosenttista Cesu Lightia saa 50 sentillä.

Halvalla raja-alueen kaupoissa myydään myös Saku-olutta. Sitä valmistaa suomalaisen Sinebrychoffin virolainen sisarpanimo Saku. Molemmat panimot kuuluvat tanskalaiseen Carlsberg-konserniin.

Olvin toimitusjohtaja Lasse Aho ennustaa, että alkoholia ostetaan entistä enemmän Latviasta, jos Viro todella toteuttaa 70 prosentin veronkorotuksen heinäkuussa. Niin ollen Olvin on luontevaa olla tuotteineen siellä, minne asiakkaatkin siirtyvät.

- Latvian puolelle mennään yksinkertaisesti halvempien hintojen vuoksi, toteaa Aho.

Sinne menevät asiakkaat, joten sinne on mentävä tuotteidenkin.

- En usko kokonaisostojen merkittävään kasvuun, mutta hinta ohjaa ostokäyttäytymistä eli hankintapaikkaa. Ratkaisevaa muutoksessa on se, milloin kuluttajahinnat nousevat Tallinnan satamakaupoissa. Aika näyttää, miten eri yritykset päättävät tuotteensa hinnoitella, Aho jatkaa.

Tallinnan satama-alueella ja muualla Virossa useita myymälöitä omistava SuperAlko on jo ilmoittanut, ettei se aio nostaa hintojaan heinäkuussa, vaikka vero nouseekin. Hinnat nousevat vasta seuraavan kalenterivuoden aikana.

Alko1000 on avannut tämän vuoden puolella kaksi uutta myymälää Latvian rajoille, ja jo parin kuukauden kuluttua se tekee taas uuden aluevaltauksen avaamalla oman alkoholimyymälän Viroon, Tarttoon. SAMI LOTILA

Kossu hyvin esillä

Väkevissä viinoissa suomalainen Altia on mahtitekijä Latviassa. Altialla on Latviassa myyntiä ja markkinointia hoitava tytäryhtiö, ja Altian Koskenkorva-vodka onkin näkyvästi esillä Valkan halpakaupoissa.

Näkyvästi ovat Valkassa esillä myös virolaiset Saaremaa- ja Eesti Standard -vodkat. Niitä valmistaa Altian Viron tytäryhtiö Altia Eesti.

Valkasta kymmenen pullon salkullisen Saaremaata saa 57 eurolla, kun Tallinnassa esimerkiksi Liviko Storessa sama satsi maksaa jopa pari kymppiä enemmän.

- Valkan Alko1000- ja SuperAlko-myymälöissä myydään Altian tuotteista myös muun muassa Larsen- ja Renault-konjakkeja ja Chill Out -viinejä, kertoo Altian kaupallinen johtaja Kari Kilpinen.

Kilpisen mukaan Latvian rajakaupat ovat Altialle tärkeä kanava palvella nykyisiä kuluttajia Virossa ja Latviassa. Kilpinenkään ei usko, että rajakaupat merkittävästi lisäisivät kokonaismyyntiä, sillä kuluttajat ovat pitkälti samoja, jotka nyt vain vaihtavat ostopaikan edullisempaan.

- Nyt on havaittavissa, että Viron Pärnussa vierailevat suomalaisryhmät ovat löytäneet Valkan puolen uudet rajakaupat, Kilpinen lisää.

Meelis Reiljan Alko1000-kaupasta sanoo, että hänen myymälänsä on varustautunut hyvin suomalaiseen asiakasrynnäkköön ennen juhannusta.

- Olemme panneet juhannuksen alla myyntiin neljä kertaa enemmän olutta ja viinaa kuin tavallisesti. Kaikille riittää varmasti. Ei lopu kesken.

Myös elintarvikkeita

Alko1000-myymälässä uskotaan, että Latvian puolella voidaan myydä alkoholin lisäksi edullisesti myös elintarvikkeita. Alko1000:n valikoimissa onkin jo ruokaa, ja Meelis Reiljanin mukaan valikoimaa on tarkoitus laajentaa.

- Valmiskeittoja, mehuja, makeisia, virvoitusjuomia… Tuomme niitä Puolasta. Uskon, että myös suomalaiset asiakkaat löytävät elintarvikkeemme ja osaavat arvostaa niiden hyvää laatua ja edullista hintaa, tuumii Reiljan.

Alko1000 on avannut tämän vuoden puolella kaksi uutta myymälää Latvian rajoille, ja jo parin kuukauden kuluttua se tekee taas uuden aluevaltauksen avaamalla oman alkoholimyymälän Viroon, Tarttoon.

- Tavoitteemme on olla halvin Virossakin, uhoaa Reiljan.

Sekä Alko1000 että SuperAlko kuuluvat virolaisille yrittäjille.